
Hlavná myšlienka: Vytvorením podnetných úloh z matematiky a realizáciou učenia sa vonku formou  matematickej prechádzky je možné podporovať napĺňanie cieľov vzdelávania a rozvíjať aktívne učenie žiakov.
Abstrakt:
Workshop predstaví praktické možnosti, ako využiť matematické prechádzky s aplikáciou MathCityMap pri vyučovaní geometrie. Úlohy sú riešiteľné pre žiakov základnej školy od 3. ročníka. Účastníci si v interaktívnej forme vyskúšajú, ako možno premeniť chodník, ihrisko či školský dvor na priestor pre objavovanie geometrie a matematických vzťahov. Aktivity budú založené na pozorovaní objektov v reálnom prostredí, meraní, odhadovaní, porovnávaní a riešení jednoduchých geometrických úloh.
Zameriame sa na:
• učenie matematiky prostredníctvom pohybu, skúseností a aktívne riešenie problémov,
• rozvoj matematického myslenia – odhadovanie, meranie, porovnávanie veľkostí, premenu jednotiek
• rozvíjanie geometrických predstáv prostredníctvom reálnych situácií v okolí školy,
• rozvoj čitateľských kompetencií pri práci s matematickým textom.
Ukážeme si, ako možno pomocou matematických prechádzok motivovať žiakov k objavovaniu geometrie v každodennom prostredí a ako podporovať ich spoluprácu pri riešení úloh. Účastníci získajú praktické tipy, ako vytvárať vlastné matematické prechádzky v aplikácii MathCityMap a ako sledovať postupné porozumenie geometrickým pojmom v súlade s požiadavkami kurikula.
Kapacita: 15–20 účastníkov
Trvanie: 45min
Cieľ: Cieľom workshopu je podporiť odvahu učiteľov v 1. cykle vytvárať úlohy založené na prirodzenej hravosti detí, pozorovaní a objavovaní zákonitostí. Účastníci si prakticky vyskúšajú jednoduchú matematickú prechádzku, ktorá rozvíja nielen matematické, ale aj prírodovedné myslenie detí. Zažijú učenie vonku založené na pozorovaní a manipulácii s meradlami. Získajú príklady jednoduchých geometrických a aritmetických úloh využiteľných v okolí školy. Vyskúšajú si prácu v prostredí aplikácie MathCityMap.
Príklady formatívnych nástrojov sledovania pokroku žiakov: 
• exit ticket pre žiakov s otázkami reflektujúcimi konkrétnu matematickú prechádzku
Reflexia:
Na záver workshopu sa účastníci zúčastnia reflexie o učení sa vonku a zdieľania ich kreatívnych nápadov.
Čo z toho, čo ste videli a zažili vám potvrdilo, že reforma má zmysel?
Vedeli by ste si na základe dnešného workshopu sami zostaviť matematickú prechádzku?
Čo vám ešte nie je jasné a chcete sa na to spýtať?
Je niečo, čo vás odrádza od učenia vonku?
Vyskúšali ste už niečo podobné so svojimi žiakmi? Povedzte nám o tom.

